

**600.0062.08.04.15**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  
ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ

ՈՐՈՇՈՒՄ

8 ապրիլի 2015 թվականի №62Ա  
ք. Երևան

«ՔԱՋԱՐԱՆ ՄՈՆՏԱԺ» ՍԱՀՄԱՆԱՓԱԿ ՊԱՏԱՍԽԱՆԱՏՎՈՒԹՅԱՄԲ ԸՆԿԵՐՈՒԹՅԱՆ ՆԿԱՏՄԱՄԲ ՏՈՒԳԱՆՔ ԿԻՐԱՌԵԼՈՒ ՄԱՍԻՆ

Հաշվի առնելով՝

ա) որ Հայաստանի Հանրապետության հանրային ծառայությունները կարգավորող հանձնաժողովի (այսուհետ՝ Հանձնաժողով) 2013 թվականի մարտի 6-ի №66Ա որոշմամբ (այսուհետ՝ Որոշում) «ՔԱՋԱՐԱՆ ՄՈՆՏԱԺ» սահմանափակ պատասխանատվությամբ ընկերությանը (այսուհետ՝ Ընկերություն) տրամադրվել է «Ձագեձոր ՓՀԷԿ-2» փոքր հիդրոէլեկտրակայանի (այսուհետ՝ Կայան) կառուցման լիցենզիա (այսուհետ՝ №0488 լիցենզիա)՝ մինչև 2016 թվականի մարտի 6-ը գործողության ժամկետով, 1415 կՎտ հաշվարկային հզորությամբ,

բ) որ Ընկերությունը 2015 թվականի փետրվարի 23-ի №6 գրությամբ Հանձնաժողով է ներկայացրել Կայանի տեխնիկական և բնապահպանական փորձաքննություններ անցած նախագիծը, համաձայն որի Կայանի հաշվարկային հզորությունը աճել է և կազմել 1825կՎտ,

գ) որ Հանձնաժողովի աշխատակազմի կողմից 2015 թվականի մարտի 3-4-ը Կայանում իրականացված մոնիթորինգի արդյունքում պարզվել է, որ Ընկերությունն առանց Հանձնաժողովի կողմից N0488 լիցենզիայի պայմաններում համապատասխան փոփոխություն կատարելու 1415 կՎտ-ի փոխարեն 1825 կՎտ հաշվարկային հզորություն ամրագրելու, նախագծով նախատեսված նոր վայրում արդեն իսկ իրականացրել է Կայանի շենքի շինարարական աշխատանքները, և սկսվել է 1931 կՎտ հզորությամբ տուրբինի և 1825 կՎտ հզորությամբ գեներատորի մոնտաժման գործընթացը,

դ) որ Հանձնաժողովը 2015 թվականի մարտի 12-ից Ընկերության նկատմամբ հարուցել է վարչական վարույթ՝ վերջինիս կողմից №0488 լիցենզիայի պայմանների 5-րդ կետի խախտման փաստի ուսումնասիրության նպատակով, որի մասին Ընկերությունը ծանուցվել է Հանձնաժողովի՝ 2015 թվականի մարտի 12-ի №ՍԱ-336Լ գրությամբ, որով առաջարկվել է Հանձնաժողով ներկայացնել հարուցված վարույթի շրջանակում ուսումնասիրվող հարցին առնչվող փաստարկներն ու դրանք հիմնավորող փաստաթղթերը,

ե) Ընկերության՝ 2015 թվականի մարտի 19-ի №Վ-6/1 գրությամբ ներկայացված հիմնավորումները, որոնցով հայտնել է, որ Կայանում տեղակայված տուրբինը և գեներատորը գտնվում են մոնտաժման փուլում, և Կայանը դեռևս միացված չէ էլէկտրական ցանցին,

զ) որ №0488 լիցենզիայի պայմանների 5-րդ կետի համաձայն՝ լիցենզավորված անձին իրավունք է տրվում և պարտավորեցվում է կառուցել 1415 կՎտ հաշվարկային հզորությամբ Կայան, իսկ նույն պայմանների 29-րդ կետի համաձայն՝ լիցենզավորված անձը պարտավոր է Հանձնաժողովին անմիջապես հայտնել այն հանգամանքների մասին, որոնք հանգեցրել են կամ կարող են հանգեցնել լիցենզիայի պայմանների խախտումների,

է) որ Հանձնաժողովի աշխատակազմի կողմից իրականացված վարչական վարույթի արդյունքում փաստվել է Ընկերության կողմից №0488 լիցենզիայի պայմանների 5-րդ և 29-րդ կետերի խախտումը,

և հիմք ընդունելով «Էներգետիկայի մասին» Հայաստանի Հանրապետության օրենքի 28-րդ հոդվածի 1-ին կետի «ա» ենթակետը, 42-րդ հոդվածի 1-ին կետի «բ» ենթակետը, 5-րդ կետի «բ» ենթակետը՝ Հայաստանի Հանրապետության հանրային ծառայությունները կարգավորող հանձնաժողովը **որոշում է.**

1. №0488 լիցենզիայի պայմանների 5-րդ և 29-րդ կետերի խախտման համար Ընկերությանը տուգանել հինգ հարյուր հազար դրամ գումարի չափով:
2. Ընկերությանը.
3. սույն որոշումն ուժի մեջ մտնելու պահից մեկամսյա ժամկետում որոշման 1-ին կետով նախատեսված գումարը 900005242327 hաշվեհամարով փոխանցել Հայաստանի Հանրապետության պետական բյուջե և այդ մասին տեղեկացնել Հանձնաժողովին.
4. ընդունել ի գիտություն, որ Ընկերությունն իրավասու է սույն որոշումը բողոքարկել Հանձնաժողով կամ Հայաստանի Հանրապետության վարչական դատարան՝ այն ուժի մեջ մտնելու պահից երկամսյա ժամկետում:
5. Սույն որոշումն ուժի մեջ է մտնում ստորագրման պահից:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ

ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ

ՀԱՆՁՆԱԺՈՂՈՎԻ ՆԱԽԱԳԱՀ՝ Ռ. ՆԱԶԱՐՅԱՆ

ք. Երևան

8 ապրիլի 2015թ.

ժամը 1600